ตอกฝาโลง..หวยออนไลน์
ความหวังของการกลับมาออก &#8220;หวยออนไลน์&#8221; ใหม่ในสังคมไทย
10 ส.ค. 2554

ความหวังของการกลับมาออก “หวยออนไลน์” ใหม่ในสังคมไทย
โดย...ทีมข่าวการเงิน
ความหวังของการกลับมาออก “หวยออนไลน์” ใหม่ในสังคมไทย ดูท่าจะเลือนรางเข้าไปทุกที เพราะเงื่อนไขต่างๆ ไม่เอื้ออำนวย
แม้ที่ผ่านมากว่า 2 ปี ภายใต้การบริหารงานของรัฐบาลนี้ จะพยายามปลุกกระแสหวยออนไลน์ แต่ทำเท่าไรก็กลายเป็นเรียกไม่ลุกปลุกไม่ตื่นเสียที 
เหตุผลสำคัญอันดับแรก คือ “ผู้นำรัฐบาล” คือ อภิสิทธิ์ เวชชาชีวะ นายกรัฐมนตรี ไม่ยอมไฟเขียวให้เดินหน้า “หวยออนไลน์” แม้ กรณ์ จาติกวณิช รมว.คลัง ขายาว จะพยายามชูประเด็นเรื่องการแก้ไขปัญหาสลากเกินราคาที่ฉีกหน้ารัฐบาลนี้มาตลอดก็ตามว่า “หวยพี่มาร์คนั่นแพงหูฉี่”




 
หนทางเดียวที่จะสยบสลากเกินราคาได้ต้องออกหวยออนไลน์ขนานเดียว 
แต่ “พี่มาร์ค” กลับเลียบๆ เคียงๆ ไม่กล้าเดินหน้า แถมยังยืดเวลาให้ เกียรติ สิทธีอมร ผู้แทนการค้าไทย ในฐานะประธานคณะกรรมการตรวจสอบข้อเท็จจริง และข้อกฎหมายโครงการออกสลากกินแบ่งรัฐบาล ด้วยเครื่องจำหน่ายอัตโนมัติ รับหน้าเสื่อเปิดฉากเข้าเจรจากับอดีตผู้ที่ได้รับสัมปทานเก่าคือ บริษัท ล็อกซเล่ย์ จีเทค เทคโนโลยี อีกครั้ง 
ภายหลังผลสอบจากกรมสอบสวนคดีพิเศษ (ดีเอสไอ) แจ้งว่า ไม่พบความผิดกรณีการฮั้วประมูลในโครงการขายสลาก 2 ตัว 3 ตัว ด้วยเครื่องขายสลากอัตโนมัติ (หวยออนไลน์) จนได้สูตรใหม่ในการคลอดหวยออนไลน์ 6 ตัว อิงจากสลากออนไลน์ หวังให้ได้รายได้จากการจำหน่ายสลากออนไลน์เพื่อการกุศล 
แต่ปรากฏว่าหวยออนไลน์สูตรใหม่ 6 ตัวนั้น ยิ่งทำให้หวยออนไลน์คลอดยากไปใหญ่ 
ประเด็นแรกคือ ปัญหาสัญญาเก่าที่ให้ทำหวยออนไลน์แบบ 2 ตัว และ 3 ตัว ยังค้างคาอยู่กับบริษัท ล็อกซเล่ย์ จีเทคฯ จะหาทางยกเลิกอย่างไรไม่ให้ถูกเรียกค่าเสียหาย 
เพราะถ้าจะเดินหวยออนไลน์ของใหม่แบบ 6 ตัว ควรจะยกเลิกสัญญาเก่าก่อน 
ประเด็นที่ 2 จะยกสัญญาใหม่ให้กับบริษัท ล็อกซเล่ย์ จีเทคฯ เลยหรือไม่ เพื่อแลกกับการไม่ฟ้องร้องเรียกค่าเสียหายจากสัญญาเดิม สรุปคือทำไม่ได้
เพราะการจะเดินหน้าโครงการใหม่ ควรเปิดให้เอกชนรายอื่นเข้ามาประมูลด้วย ที่สำคัญคณะกรรมการของสำนักงานสลากฯ ทั้งคณะอาจถูกฟ้องร้องจากเอกชน รายอื่นที่ต้องการจะเข้ามาทำสัญญาในโครงการนี้บ้าง 
ประเด็นที่ 3 รูปแบบการออกและจ่ายรางวัล ยังไม่สามารถหาข้อสรุปได้ว่าจะใช้รูปแบบใดกันแน่ แจ็กพอตเท่าไร รางวัลจะสะสมไหม 
ประเด็นที่ 4 โควตาการจำหน่ายสลากออนไลน์สูตรใหม่ยังเป็นปัญหา หากจะให้อิงกับโควตาผู้ค้าสลากหวยออนไลน์แบบ 2 ตัว และ 3 ตัวรายเดิม เชื่อว่าผู้ที่รับการจัดสรรโควตาสลากการกุศลในปัจจุบันจะฟ้องร้องต่อคณะกรรมการสลากอย่างแน่นอน 
ประการต่อมา แม้สลากจะแพงแต่ด้วยแรงและพลังของการจัดสรรโควตาออกไปให้กับพรรคพวกที่ยอมจ่ายในแต่ละงวดนั้นหอมหวานสำหรับผู้บริหารและนักการเมือง
ล่าสุด ที่ประชุมคณะกรรมการ (บอร์ด) สำนักงานสลากฯ มีมติให้เพิ่มการพิมพ์สลากการกุศลอีกงวดละ 4 ล้านฉบับ ออกไปอีก 6 งวด สิ้นสุดในงวดวันที่ 16 มิ.ย. 2554
เดิมนั้นบอร์ดสลากฯ มีมติให้พิมพ์สลากการกุศลเพิ่ม ในงวดเดือน ม.ค.มี.ค. 2554 ทำให้ปริมาณสลากในระบบทั้งหมดเพิ่มเป็น 68 ล้านฉบับ เป็นสลากกินแบ่ง 50 ล้านฉบับ สลากการกุศล 18 ฉบับ
แหล่งข่าวจากสำนักงานสลากฯ เปิดเผยว่า การที่บอร์ดอนุมัติให้ขยายระยะเวลาพิมพ์สลากเพิ่มต่อไป เพื่อแก้ไขปัญหาสลากขายเกินราคา ซึ่งทางสำนักงานสลากฯ ถูกประชาชนร้องเรียนมาตลอด ทางสำนักงานสลากฯ จึงศึกษาพบว่าความต้องการของสลากในตลาดมีมากถึงงวดละ 90 ล้านฉบับ
ก่อนที่จะตั้งข้อสังเกตว่า เรื่องนี้น่าจะมีผลประโยชน์แอบแฝง เพราะผู้ที่ได้โควตาไปล้วนเป็นคนใกล้ชิดนักการเมือง
ดูอย่างโควตาสลากการกุศลล็อต 6 หมื่นเล่ม หรือ 6 ล้านฉบับ ปรากฏว่ามีนิติบุคคลได้รับการจัดสรรโควตาจำนวน 3 ราย รายละ 2 หมื่นเล่ม โดย 3 บริษัท ประกอบด้วย 1.ห้างหุ้นส่วนจำกัด ขวัญฤดี 2.บริษัท สลากมหาลาภ และ 3.บริษัท หยาดน้ำเพชร
ทั้งสามบริษัทดังกล่าว คือเครือข่ายเดิมของกลุ่ม 5 เสือกองสลากฯ ที่เคยถูกยกเลิกโควตาไปตั้งแต่ปี 2548
ห้างหุ้นส่วนจำกัด ขวัญฤดี และบริษัท สลากมหาลาภ เป็นกลุ่มของเจ๊แดงปลื้มจิตต์กนิษฐสุต ส่วนบริษัท หยาดน้ำเพชร ของเจ๊สะเรียง หรือสะเรียง อัศววุฒิพงษ์ เห็นหรือยังว่าจัดสรรอย่างไรก็มีการล็อกเครือข่ายในการขายหวย
ปัจจุบันธุรกิจนี้เฟื่องฟูขนาดมีคนเปิดเป็นคอมเพล็กซ์หวยในเมืองนนท์เลยทีเดียว
เมื่อเป็นเช่นนี้ หากใครกล้าจะเดินหน้า “หวยออนไลน์” บอกได้เลยว่า เหมือนหาเรื่องใส่ตัวเอง และมีโอกาสสูงที่จะถูกฟ้องร้องจากคนที่เสียผลประโยชน์ในทุกกรณี
ขนาดนายประดิษฐ์ ภัทรประสิทธิ์ รมช.คลัง ในฐานะกำกับดูแลสำนักงานสลากกินแบ่งรัฐบาล ยังออกมายอมรับว่า รัฐบาลนี้คงไม่สามารถดำเนินการใดๆ เกี่ยวกับโครงการขายสลากเลขท้าย 2 ตัว 3 ตัว ด้วยเครื่องขายอัตโนมัติ ต้องปล่อยให้รัฐบาลต่อไปเป็นผู้พิจารณา แม้ว่าการมีเครื่องออนไลน์จะช่วยแก้ไขปัญหาขายสลากเกินราคาได้ดี 
ฉะนั้น เชื่อว่าคนไทยยังจะไม่ได้เล่นหวยออนไลน์ และคงต้องกล้ำกลืนฝืนทนซื้อสลากแพงแบบนี้อีกต่อไป
จนกว่าใจจะไม่สู้...หรือเปลี่ยนรัฐบาลใหม่ m